## Uredba o izmjenama i dopunama Uredbe o unutarnjem ustrojstvu Ministarstva obrane

### NN 20/2005 (9.2.2005.), Uredba o izmjenama i dopunama Uredbe o unutarnjem ustrojstvu Ministarstva obrane

# VLADA REPUBLIKE HRVATSKE

335

Na
temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001 i 199/2003), Vlada
Republike Hrvatske je na sjednici održanoj 3. veljače 2005. godine donijela

## UREDBU

### o izmjenama i dopunama Uredbe o unutarnjem ustrojstvu Ministarstva obrane

Članak
1.

U
Uredbi o unutarnjem ustrojstvu Ministarstva obrane (»Narodne novine«, br.
115/2002 i 182/2003) u članku 109. stavku 2. točka 6., briše se.

Članak
2.

Naslov:
»6. Odjel prometnih sredstava« i članak 125., brišu se.

Članak
3.

U
članku 163. stavku 2. točki 4. naziv odjela: »4. Odjel prometnog
zbrinjavanja,«, mijenja se i glasi: »4. Odjel prometa,«.

Članak
4.

Naslov
ispred članka 177. mijenja se i glasi: »4. Odjel prometa«.

Članak 5.

Članak 177. mijenja se i glasi: »Odjel prometa
obavlja uprav­ne i stručne poslove vezane za materijalno zbrinjavanje
Ministarstva obrane i Oružanih snaga kroz djelatnosti planiranja, opremanja,
modernizacije i organizacije prijevoza ljudi i sredstava, te uvođenja novih
tehničko-tehnoloških sustava prometne struke. Odjel sustavno rješava sve
sadržaje i djelatnosti prometnog osiguranja, propisuje procese planiranja i
dokumentaciju prometne struke po svim razinama i logističkim strukama Oružanih
snaga. Odjel sudjeluje u izradi propisa iz svog djelokruga rada i surađuje s
institucijama i tijelima državne uprave po svim pitanjima sudjelovanja
Ministarstva obrane i Oružanih snaga u javnom prometu, razrađuje i predlaže
modele i uvjete korištenja prijevoznih sredstava za potrebe Oružanih snaga,
obavlja poslove vezane za prijevoz pripadnika Ministarstva obrane i Oružanih
snaga pri obav­ljanju službenih zadaća kao i prijevoz pripadnika stranih
oružanih snaga, obavlja poslove vezane za rješavanje šteta na motornim
vozilima, daje stručna očitovanja i mišljenja u svezi s odgovornošću za počinjene
štete, obavlja prvu registraciju i odjavu vozila, analizira i predlaže sustav
registracije vozila i osiguranja vozila, prati i predlaže mjere za sigurnost
cestovnog prometa.

Za obavljanje poslova prometa ustrojavaju se sljedeći
odsjeci:

4.1. Odsjek razvoja prometa,

4.2. Odsjek transporta,

4.3. Odsjek prometne potpore,

4.4. Prometni servis«.

Članak 6.

Naslov ispred članka 178. mijenja se i glasi: »4.1.
Odsjek razvoja prometa«.

Članak
7.

Članak
178. mijenja se i glasi: »Odsjek razvoja prometa razvija sustav prometa u
Ministarstvu obrane i Oružanim snagama, podupire njegovu implementaciju u
prometni sustav Republike Hrvatske, prati potrebe Oružanih snaga za novim
prometnim sredstvima kroz planove opremanja i ispitivanja, analizira mogućnosti
osiguranja prometnih sredstava nabavom na tržištu ili proizvodnjom u Republici
Hrvatskoj, predlaže uvođenje novih sustava u Ministarstvo obrane i Oružane
snage, inicira izrade studija, analiza i projekata iz područja motorizacije
Oružanih snaga, inicira i sudjeluje u definiranju informacijskog sustava za
potrebe prometnog sustava Ministarstva obrane i Oružanih snaga.«.

Članak
8.

Naslov
ispred članka 179. mijenja se i glasi: »4.2. Odsjek transporta«.

Članak
9.

Članak
179. mijenja se i glasi: »Odsjek transporta razvija, razrađuje i unaprjeđuje
transportni sustav u Oružanim snagama, analizira učinkovitost transporta i
predlaže optimalizaciju istoga, inicira i predlaže modele praćenja uporabe
transportnih sredstava u Oružanim snagama, planira, organizira i prati provedbu
prijevoza ljudi i dobara u sustavu Ministarstva obrane i Oružanim snagama,
proučava organizaciju i funkcioniranje prometnog osiguranja stranih oružanih
snaga u svrhu optimizacije prometne potpore Oružanih snaga, surađuje u
predlaganju i provedbi planova među­narodne vojne suradnje po programima vojnog
prometa i transporta s nadležnim tijelima Ministarstva obrane i Oružanih snaga,
razrađuje modele upotrebe zračnoga, pomorskoga i željez­ničkog prometa.«.

Članak 10.

Naslov ispred članka 180. mijenja se i glasi: »4.3.
Odsjek prometne potpore«.

Članak 11.

Članak 180. mijenja se i glasi: »Odsjek prometne
potpore vodi potrebnu prometnu dokumentaciju, evidentira prometne nezgode,
analizira stanje sigurnosti prometa, obavlja poslove u vezi s registracijom i
odjavom motornih vozila, obavlja prvu registraciju i odjavljivanje vozila,
evidentira i obrađuje štete na motornim vozilima, prati i predlaže donošenje
propisa iz područja sigurnosti prometa te brine o unapređenju sustava
registracije vojnih vozila i rješavanja šteta.«.

Članak 12.

Iza članka 180. dodaje se naslov i novi članak 180.
a., koji glase:

»4.4. Prometni servis

Članak 180.a.

Prometni servis planira, organizira i provodi poslove
vezane za prijevoz djelatnika Ministarstva obrane, obavlja prijevoz državnih dužnosnika
i visokih časnika Ministarstva obrane te prijevoz stranih delegacija, obavlja
teretni prijevoz roba za potrebe sustava.«.

Članak 13.

Članak 188. stavak 2. točka 7. mijenja se i glasi:
»7. Područni odjel financija Karlovac i Područni odjel financija Osijek«, a
točke 8. i 9., brišu se.

Članak
14.

U
članku 207.k iza riječi: »postrojbe Hrvatske kopnene vojske«, dodaju se riječi:
»i Zapovjedništvo i postrojbe 5. korpusa Hrvatske kopnene vojske«.

Članak
15.

U
člancima 207.k, 207.l, 207.m, 207.n i 207.o riječ: »odjeljak«, zamjenjuje se
riječju: »pododsjek«, u odgovarajućim padežima.

U
podnaslovima 7.1., 7.2., 7.3., 7.4., riječ: »Odjeljak« zamjenjuje se riječju:
»Pododsjek«.

Članak
16.

Naslov:
»9. PODRUČNI ODJEL FINANCIJA RIJEKA«, s člancima: 207.u, 207.v, 207.w, 207.x i
207.y, brišu se.

Članak
17.

Ova
Uredba stupa na snagu danom objave u »Narodnim novinama«.

Klasa:
023-03/05-01/04
Urbroj: 5030109-05-1
Zagreb, 3. veljače 2005.

Predsjednik
**dr. sc.** **Ivo Sanader**, v. r.

Uredba, NN 20/2005-335